Κανονισμός (ΕΚ) αριθ. 1598/2002 της Επιτροπής

της 6ης Σεπτεμβρίου 2002

για τη θέσπιση λεπτομερών κανόνων εφαρμογής της οδηγίας 1999/105/EΚ του Συμβουλίου όσον αφορά την παροχή αμοιβαίας διοικητικής συνδρομής από τους επίσημους φορείς

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/105/EΚ του Συμβουλίου, της 22ας Δεκεμβρίου 1999, σχετικά με την εμπορία του βασικού πολλαπλασιαστικού υλικού(1), και ιδίως το άρθρο 16 παράγραφος 4,

Εκτιμώντας τα ακόλουθα:

(1) Σύμφωνα με το άρθρο 16 παράγραφος 1 της οδηγίας 1999/105/EΚ, τα κράτη μέλη εξασφαλίζουν, με επίσημο σύστημα ελέγχου που καθορίζεται ή εγκρίνεται από αυτά, ότι το δασικό πολλαπλασιαστικό υλικό από επιμέρους μονάδες έγκρισης ή παρτίδες παραμένει αναγνωρίσιμο καθόλη τη διαδικασία από τη συλλογή μέχρι την παράδοση στον τελικό χρήστη.

(2) Για να διασφαλιστεί η εύρυθμη λειτουργία του συστήματος ελέγχου, πρέπει να παρέχονται στους επίσημους φορείς οι απαιτούμενες πληροφορίες όσον αφορά την εμπορία του πολλαπλασιαστικού υλικού από τους εγκεκριμένους προμηθευτές, καθώς και τα έγγραφα που εκδίδουν οι προμηθευτές αυτοί. Σύμφωνα με το άρθρο 16 παράγραφος 3 της οδηγίας 1999/105/EΚ, οι προμηθευτές διαβιβάζουν στους επίσημους φορείς τα έγγραφα που περιέχουν όλα τα απαιτούμενα στοιχεία.

(3) Αν, κατά τη διάρκεια της διαδικασίας από τη συλλογή μέχρι την παράδοση στον τελικό χρήστη, μετακινείται δασικό πολλαπλασιαστικό υλικό από το ένα κράτος μέλος στο άλλο, οι απαιτούμενες πληροφορίες όσον αφορά την εμπορία πριν από την καταχώριση στο σύστημα ελέγχου του κράτους μέλους προορισμού μπορούν να τεθούν στη διάθεση του επίσημου φορέα του κράτους μέλους προορισμού μόνο μέσω του επίσημου φορέα του κράτους μέλους του προμηθευτή. Για να διασφαλιστεί η έγκαιρη και αποτελεσματική κοινοποίηση των πληροφοριών αυτών, πρέπει να προβλεφθεί μία τυποποιημένη διαδικασία για την ανταλλαγή τους.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σε περίπτωση μεταφοράς δασικού πολλαπλασιαστικού υλικού από ένα κράτος μέλος σε άλλο, ο επίσημος φορέας του κράτους μέλους στο οποίο είναι εγκατεστημένος ο προμηθευτής ενημερώνει τον επίσημο φορέα του κράτους μέλους στον οποίο είναι εγκατεστημένος ο παραλήπτης. Οι απαιτούμενες πληροφορίες παρέχονται μέσω τυποποιημένου εγγράφου πληροφοριών όπως αυτό του παραρτήματος. Οι πληροφορίες διαβιβάζονται (ταχυδρομικώς, με φαξ, με ηλεκτρονικό ταχυδρομείο ή άλλο ηλεκτρονικό μέσο) το αργότερο εντός τριών μηνών από την ημερομηνία αποστολής του υλικού από τον προμηθευτή.

2. Όταν ο επίσημος φορέας του κράτους μέλους στο οποίο είναι εγκατεστημένος ο παραλήπτης ζητεί ορισμένες πληροφορίες, πέραν των πληροφοριών που παρέχονται στο εν λόγω έγγραφο της παραγράφου 1, ο επίσημος φορέας του κράτους μέλους στο οποίο είναι εγκατεστημένος ο προμηθευτής καταβάλλει κάθε δυνατή προσπάθεια για τη συλλογή και παροχή των εν λόγω πληροφοριών.

Άρθρο 2

Αν, στο πλαίσιο επίσημων δραστηριοτήτων ελέγχου, ο επίσημος φορέας ενός κράτους μέλους χρειάζεται πληροφορίες, δείγματα ή άλλα αποδεικτικά στοιχεία που μόνο σε ένα άλλο κράτος μέλος μπορούν να συγκεντρωθούν, ο επίσημος φορέας του εν λόγω άλλου κράτους μέλους καταβάλλει κάθε δυνατή προσπάθεια, κατόπιν αιτήματος, προκειμένου να συγκεντρώσει και παράσχει τις εν λόγω πληροφορίες, δείγματα ή αποδεικτικά στοιχεία.

Άρθρο 3

Όταν τίθενται ερωτήματα όσον αφορά την αυθεντικότητα του δασικού πολλαπλασιαστικού υλικού, οι αρμόδιοι επίσημοι φορείς συνεργάζονται μεταξύ τους για την επίλυση του προβλήματος το ταχύτερο δυνατόν.

Άρθρο 4

Αν ένας επίσημος φορέας κράτους μέλους στο οποίο είναι εγκατεστημένος ο προμηθευτής ανακαλύψει ότι έχουν δοθεί από προμηθευτή λανθασμένες πληροφορίες, ο εν λόγω επίσημος οργανισμός ενημερώνει άμεσα τον επίσημο οργανισμό του κράτους μέλους ή των κρατών μελών στον οποίο (στους οποίους) έχουν δοθεί οι πληροφορίες.

Άρθρο 5

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στο υλικό που αποστέλλεται μετά τις 31 Δεκεμβρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Σεπτεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 11 της 15.1.2000, σ. 17.

ΠΑΡΑΡΤΗΜΑ

>PIC FILE= "L_2002240EL.004102.TIF">

>PIC FILE= "L_2002240EL.004201.TIF">